b'\n_START_ARTICLE_\nDucat de Montblanc\n_START_SECTION_\nHist\xc3\xb2ria\n_START_PARAGRAPH_\nLa intenci\xc3\xb3 del nou monarca era dignificar la persona del seu germ\xc3\xa0 amb un t\xc3\xadtol inferior al de rei, per\xc3\xb2 superior al de tots els nobles. Es tractava d\'un t\xc3\xadtol vitalici i no hereditari, que havia de revertir a la corona quan l\'infant deix\xc3\xa9s d\'usar-lo. Aix\xc3\xad es va esdevenir quan, inesperadament, Mart\xc3\xad va accedir al tron el 1396. _NEWLINE_El nou rei no va tornar a atorgar el ducat. S\xc3\xad que ho va fer, en canvi, el seu successor Ferran d\'Antequera, que, despr\xc3\xa9s de ser escollit rei al Comprom\xc3\xads de Casp, el proposa al comte d\'Urgell, l\'altre gran pretendent, per\xc3\xb2 aquest no accept\xc3\xa0 Ferran com a rei i es revolt\xc3\xa0 contra ell. El 1415 el rei confer\xc3\xad el t\xc3\xadtol al seu secundog\xc3\xa8nit, l\'infant Joan.  _NEWLINE_Quan aquest va succeir el seu germ\xc3\xa0 i va esdevenir rei el 1458, el ducat va tornar a revertir a la corona i el monarca l\'atorg\xc3\xa0 novament al seu secundog\xc3\xa8nit, l\'infant Ferran. _NEWLINE_Quan per la mort de Carles de Viana el 1461 Ferran va ser reconegut com a pr\xc3\xadncep de Girona, el ducat de Montblanc va quedar unit al t\xc3\xadtol de l\'hereu del tron de la Corona d\'Arag\xc3\xb3, les vicissituds del qual en endavant va compartir.\n_START_SECTION_\nSituaci\xc3\xb3 actual\n_START_PARAGRAPH_\nEl 21 de gener de 1977 els t\xc3\xadtols de l\'hereu de l\'antiga Corona d\'Arag\xc3\xb3 van de fet ser recuperats per a la persona del pr\xc3\xadncep Felip de Borb\xc3\xb3, futur Felip VI, si b\xc3\xa9 el reial decret de nomenament (RD 54/1977, BOE del 22 de gener de 1977) nom\xc3\xa9s esmenta expl\xc3\xadcitament el de pr\xc3\xadncep d\'Ast\xc3\xbaries i afegeix i altres t\xc3\xadtols vinculats tradicionalment al successor de la Corona d\'Espanya. _NEWLINE_Des del 8 de setembre de 1996, diada de la Mare de D\xc3\xa9u de la Serra en l\'any del 7\xc3\xa8 centenari de la seva arribada a Montblanc, el t\xc3\xadtol de Duc de Montblanc correspon al Pr\xc3\xadncep de Girona Felip de Borb\xc3\xb3, que \xc3\xa9s de fet el primer Borb\xc3\xb3 que l\'ha ostentat en assumir-lo sense cap cerim\xc3\xb2nia oficial d\'investidura. En realitat, des de la supressi\xc3\xb3 de la Corona d\'Arag\xc3\xb3 a principis del segle XVIII, \xc3\xa9s el primer hereu reial que l\'ostenta, si b\xc3\xa9 no en fa cap mena d\'\xc3\xbas p\xc3\xbablic m\xc3\xa9s enll\xc3\xa0 de les visites a Catalunya. El Pr\xc3\xadncep Felip de Borb\xc3\xb3, va fer una visita a la comarca de la Conca de Barber\xc3\xa0 i a Balaguer. Acompanyat per l\'alcalde de Montblanc, Andreu Mayayo, Felip de Borb\xc3\xb3 assist\xc3\xad a una missa oficiada per l\'arquebisbe de Tarragona, Ramon Torrella i Cascante. Posteriorment, es despla\xc3\xa7\xc3\xa0 al monestir de Santa Maria de Poblet. _NEWLINE_El 3 d\'abril de 2014 el Ple de l\'Ajuntament de Montblanc va aprovar una moci\xc3\xb3 sobre la retirada dels honors a la Casa Reial Espanyola. El text recull que l\'Ajuntament de Montblanc notificar\xc3\xa0 a la monarquia el seu desig que el Pr\xc3\xadncep Felip deixi d\'utilitzar el t\xc3\xadtol. De la seva literalitat ("que, en un futur estat independent, Felip de Borb\xc3\xb3 no mantingui el t\xc3\xadtol de Duc de Montblanc"), i de la manca total de reacci\xc3\xb3 oficial, no se\'n pot deduir la retirada ni la supressi\xc3\xb3 del t\xc3\xadtol, si b\xc3\xa9 alguns, com el mateix alcalde, han posat en dubte el seu restabliment en Felip de Borb\xc3\xb3 despr\xc3\xa9s del Decret de Nova Planta. _NEWLINE_Des del 19 de juny de 2014 la titular actual, en esdevenir princesa d\'Ast\xc3\xbaries, \xc3\xa9s Elionor de Borb\xc3\xb3 i Ortiz.'